Το δικηγορικό σώμα βρίσκεται σε αγωνιστικές κινητοποιήσεις **εδώ και τρείς πλέον μήνες**. Η αποχή μας τον Νοέμβριο, μέχρι και την ψήφιση του φορολογικού νομοσχεδίου, ήταν αναγκαία και δίκαιη και ο αγώνας δόθηκε με όρους απόλυτης ενότητας του δικηγορικού σώματος.

Η έκτοτε, όμως, συνέχιση επιμέρους αποχών, με αβέβαιο ορίζοντα λήξης τους και χωρίς ξεκάθαρη στρατηγική εκ μέρους όσων τις αποφασίζουν, είτε για το νομοσχέδιο του ΠΚ και του ΚΠΔ είτε για άλλα επιμέρους ζητήματα μας - όλα ανεξαιρέτως σοβαρά - πλήττει αδίκως και δυσανάλογα ορισμένες μόνο κατηγορίες συναδέλφων μας, που ήδη είναι αυτοί που κυρίως έχουν σηκώσει το βάρος των αποχών μέχρι σήμερα. Κλείνουμε, δε, τον τρίτο μήνα αποχών, και ενώ στο ίδιο έτος έχουν χαθεί ήδη πολλές εργάσιμες ημέρες λόγω των εκλογών που προηγήθηκαν.

**Η παράταξη μας, ήδη από τον Δεκέμβριο, είχε επισημάνει εμφατικά τον κίνδυνο το σώμα, εξαιτίας εσφαλμένων αντιλήψεων και αποφάσεων, να εγκλωβιστεί σε πολύμηνες και αδιέξοδες αποχές. Δυστυχώς επιβεβαιωθήκαμε.**

**Είχαμε προτείνει από τότε ότι θα πρέπει να συμμετάσχουμε στο διάλογο για τις αλλαγές στην ποινική δικαιοσύνη, να αναδείξουμε έντονα τις αντιρρήσεις μας όπου υπάρχουν, να θέσουμε τις «κόκκινες γραμμές» μας και, όταν το νομοσχέδιο θα έπαιρνε την τελική του μορφή οδεύοντας προς τη Βουλή, εφόσον παραβιάζονταν οι «κόκκινες γραμμές» που είχαμε θέσει, τότε να αποφασίσουμε τη μορφή των κινητοποιήσεων μας, όσο έντονες και όσο καθολικές χρειαζόταν να είναι. Δυστυχώς δεν εισακουστήκαμε.**

Η εμμονή μας, λοιπόν, σε αποφάσεις αποχών αφενός είναι άδικη για εκείνους τους συναδέλφους μας που επωμίζονται κυρίως το κόστος τους και αφετέρου, βάσει της μέχρι σήμερα εμπειρίας μας, ατελέσφορη. Αρκεί να υπενθυμίσουμε ότι βρισκόμαστε ήδη περίπου ενάμιση χρόνο σε αποχή από τις δίκες με εγκληματικές οργανώσεις και αντίστοιχο χρόνο σε αποχές (με διαλλείματα) από τις υποθέσεις νομικής βοήθειας, χωρίς να έχουμε επιτύχει εισέτι τα ευκταία αποτελέσματα.

Για τους, επιγραμματικά αναφερόμενους, λόγους αυτούς, και όλους όσους έχουμε αναπτύξει διεξοδικά τόσο κατά το σημερινό Δ.Σ. της 20-1-2024 όσο και στα προηγούμενα, **δεν μπορούμε να επιβραβεύσουμε μια λάθος στρατηγική, με δυσμενή αποτελέσματα για μερίδα συναδέλφων μας και, ως εκ τούτου, δεν υπερψηφίζουμε την πρόταση έγκρισης της από 19-1-2024 απόφασης της Ολομέλειας Δ.Σ.**

Επισημαίνουμε, δε, ότι η συνεχής μας διεκδίκηση για την αύξηση της δικηγορικής ύλης, όπως εν μέρει αυτή έχει ήδη εξαγγελθεί, για την επαναφορά των δικηγόρων στα συμβόλαια, για την υποχρεωτική παράσταση των δικηγόρων στα πλημμελήματα, όπως η παράταξη μας έχει προτείνει, για την μείωση των συντελεστών ΦΠΑ, κ.α., ούτε συνδέεται ούτε θα μπορούσε να συνδέεται με την ως άνω αδιέξοδη στρατηγική, όπως άλλωστε έχει αποδείξει ήδη η ίδια η πραγματικότητα.

Τέλος, **συμφωνούμε** με την πρόταση της Ολομέλειας για την αναστολή της απόφασης της για αποχή στα κακουργήματα μετά τη δεύτερη διακοπή για τρείς μήνες από τη δημοσίευση του νόμου στο ΦΕΚ, εφόσον η διάταξη του άρθρου 349 ΚΠΔ ψηφιστεί ως έχει. Επίσης, **εισηγούμαστε και υπερψηφίζουμε πρόταση αν δεν αλλάξει η διάταξη για την ανάγνωση των ενόρκων καταθέσεων των αστυνομικών οι δικηγόροι να απέχουμε (από την ψήφιση τυχόν τέτοιας διάταξης) από κάθε τέτοια δίκη**. Πρόκειται για κόκκινη γραμμή του σώματος ώστε να μην αλλοιωθεί ο πυρήνας της ποινικής δίκης.

**Δημήτρης Αναστασόπουλος**

**Φώτης Γιαννούλας**

**Στέλιος Λεριός**

**Ζώης Σταυρόπουλος**